Richard Ramirez

Richard Ramirez (sünninimi Ricardo Leyva Muñoz Ramirez; 29. veebruar 1960 El Paso, Texas – 7. juuni 2013 Greenbrae, California) oli Ameerika Ühendriikides 1980. aastatel tegutsenud sarimõrvar, vägistaja ja murdvaras, kellele meedia andis nime Night Stalker. Ta tappis vähemalt 13 inimest ja piinas paljusid.

 Lapsepõlv 
Richard Ramirez sündis 1960. aastal USA Texase osariigis viielapselises peres. Tema mõlemad vanemad olid immigrandid, ema Mercedes töötas vabrikus ja isa Julian oli olnud politseinik, kuid pärast Ameerika Ühendriikidesse kolimist asus ta hoopis raudteele tööle. Kõik nende pere lapsed sündisid sünnidefektidega, kuna Mercedes töötas raseduse ajal vabrikus, kus ta puutus pidevalt kokku kemikaalidega. Richardiga juhtus lapsepõlves ka palju õnnetusi, nende tagajärjel tekkis tal juba viie aasta vanuselt epilepsia ning ta kannatas selle hoogude all.
Noorpõlves mõjutas teda enim temast vanem sugulane Miguel, kes oli hiljuti Vietnami sõjast koju naasnud. Koos kanepit suitsetades jagas Miguel Richardiga enda sõjakogemust. Ta rääkis talle nii naistest, keda ta oli vägistanud, kui ka naistest, kelle oli jõhkralt tapnud. Seda kõike tõendas Miguel ka fotodega, millel ta oli jäädvustanud enda kuritegusid. Ühel neist piltidest poseeris Miguel naise peaga, mille ta oli äsja maha lõiganud. Selliste asjade nägemine erutas Richardit juba 13-aastaselt. Lisaks sellele õpetas Miguel enda noorele sugulasele sõjas õpitud tehnikaid, kuidas inimest tappa. Mõne aja pärast nägi Richard pealt seda, kuidas Miguel enda naise maha lasi.

Kuna Richardi kodune elu polnud talutav tema isa vägivaldsuse tõttu, kolis ta peagi üksinda Los Angelesse. Varem oli ta politseile vahele jäänud vaid kanepi omamisega, kuid Los Angelesse kolinult hakkas juba raskemaid kuritegusid toime panema.

 Kuriteod 
Los Angelesse kolis Richard tühjade käte ja narkosõltuvusega. Seega hakkas ta enda sõltuvuse rahuldamise eesmärgil tegelema murd- ja autovargustega. Selle tõttu tekkis tal võimalus järjest kangemaid narkootikume tarvitama hakata. Nende hulka kuulus näiteks fentsüklidiin ehk PCP, mis paneb tarvitaja nägemusi nägema, vägivaldselt käituma ning võib inimese ka valu suhtes tundetuks muuta. 
1984. aastal pani Richard toime esimese vägivaldse kuriteo. Tema esimese mõrva ohvriks langes 79-aastane Jennie Vincow, kelle koju Richard öösel varastama tungis. Enne lahkumist aga vägistas ja tappis ta Jennie kõri läbilõikamisega.

Alles 2009. aastal selgus, et Richardi esimeseks ohvriks peetud vanas eas naine ei olnudki tegelikult tema esimene mõrv. DNA-proovidega tõestati, et Richard viibis mitmeid kuid enne seda ühe 9-aastase tüdruku mõrva juures ning kahtlustatakse, et tal oli ka kaasmõrvar. Ohvri nimi oli Mei Leung ja ta kadus enda kortermajas, olles teel koju. Vähem kui tund aega hiljem leiti tema surnukeha keldrikorrusel rippumas. Teda oli vägistatud ja pussitatud ning seejärel riputatud ta keha veetoru külge tema enda särgiga. Kuna ta oli lühike tüdruk, siis tema jalad ei ulatunud veetoru kõrguse tõttu põrandani ning ta lämbus. Ka kahtlusaluse välimuse kirjeldus vastas Richardile, kuid olenemata asitõendite olemasolust teda mõrvas süüdi ei mõistetud. Seetõttu jäi juhtum lahendamata. 

 Mõrvad 
+KuupäevOhver( id )AsukohtMaakondMärkused1.28. juuni 1984Jennie VincowGlassell ParkLos Angeles2.17. märts 1985Maria Hernandez, Dayle Yoshie OkazakiRosemeadLos Angeles3.17. märts 1985Tsai-Lian "Veronica" YuMonterey ParkLos Angeles4.27. märts 1985Vincent ja Maxine Zazzara5.14. mai 1985Bill ja Lillian Doi Monterey Park6.29. mai 1985Mabel "Ma" Bell ja Florence "Nettie" Lang   Monrovia7.30. mai 1985Carol Kyle ja tema 11-aastane poeg Burbank8.2. juuli 1985Mary Louise CannonArcadia9.5. juuli 1985Whitney BennettSierra Madre10.7. juuli 1985Joyce NelsonMonterey Park

 Vahistamine 
Richardi roll kurikuulsa Night Stalkerina paljastus tänu tunnistajate ja ellujäänute kirjeldustele. Ta leiti üles varastatud auto tõttu, mis tunnistajate informatsioonile tuginedes hüljatuna üles leiti. Autoaknalt sai politsei Richardi sõrmejälje, seega oli mõrvari isik tuvastatud ja tuli ta tabada. Selle jaoks levitati meedias pilti Richardist ning jäädi ootama, kuni keegi teda märkab ja politseid teavitab. Järgmisel hommikul märkas ka Richard, et ta on kõigi ajalehtede kaanestaar ning ta sattus paanikasse. Kõigepealt märgati teda alkoholipoes ja seejärel põgenes ta ning üritas ühe naise autot ärandada. Tal oleks see peaaegu õnnestunud, kuid viimasel hetkel kiirustas naisele appi kohalik mees, kes Richardi ähvardustest välja ei teinud ning ta autost välja tõmbas. Järjest rohkem inimesi liitus eaka mehega, et Richardit kinni hoida. Kuid hoolimata sellest, et teda peksti, õnnestus tal jällegi põgeneda. Kohalikud jooksid talle järele ja üsna pea oli Richard pikali maas olles saanud kelleltki metallesemega vastu pead. Richardi peksmine jätkus, kuni politsei sekkus ja ta kinnipidamisasutusse toimetas.

 Süüdimõistmine ja elu lõpp 
Richard Ramirez mõisteti süüdi kaheteistkümnes esimese astme mõrvas, ühes teise astme mõrvas ja viies mõrvakatses. Sellele lisandusid veel süüdimõistmised murdvarguste ja vägistamiste ning muude seksuaalsete rünnakute eest. 1989. aasta novembris jõudis kohus otsuseni Richard surma mõista kõigi tema rikkumiste eest.SCOCAL, People v. Ramirez , S012944 available at: (https://scocal.stanford.edu/opinion/people-v-ramirez-33683) (last visited Thursday March 18, 2021). Kuid enne, kui see otsus jõuti ellu viia, suri Richard 2013. aastal vähki.

Kohtunik, kes pooldas surmaotsust, nentis Ramireze kohta, et talle olevat olnud omane "julmus, südametu hoolimatus ja õelus üle igasuguse inimmõistuse piiride".

 Fännid ja abielu 
Richardil oli palju fänne, olenemata jõhkratest kuritegudest, millest avalikkus meedia kaudu teadis. Ta oli just eriti populaarne naiste seas, kes talle vanglasse hulgaliselt kirju saatsid ning teda seal tihti külastamas käisid. Nende fännide hulka kuulus Doreen Lioy, kellega Richard 1996. aastal pärast kaua kestnud suhet lõpuks ka abiellus. Doreen ise oli sellise asjade käigu üle väga õnnelik ning väitis, et armus Richardisse haavatavuse tõttu, mida ta mehes nägi. Ta oli seetõttu täiesti veendunud, et Richard oli süütu mees. Lisaks sellele kirjeldas ta meest igati hästi ning oli üdini rahul enda valikuga. Nende idüll ei kestnud aga kaua, sest kui Richardit 2009. aastal DNA asitõendite abil üheksa-aastase tüdruku mõrvaga hakati siduma, jooksis nende abielu karile. Doreen ise sellel teemal sõna võtta ei soovinud, aga viimastel aastatel ei käinud naine Richardit vanglas külastamas ega korraldanud talle ka matuseid.

Enne surma 2013. aastal oli Ramirez jõudnud kihluda Christine Leega, 23-aastase naiskirjutajaga.

 Viited 

Kategooria:Ameerika Ühendriikide kurjategijad
Kategooria:Sündinud 1960
Kategooria:Surnud 2013